text:
Sigur un of mas biaha bo a stima di curason. Stimacion ta un sentimento basico, bunita y e ta laga bo sinti completo y feliz! Mescos cu bo ta stima di curason, bo curason tambe mester di bo stimacion y cuido. Bo ta cuida bo curason suficiente? Kico bo ta haci pa cuid’e y proteh’e? Bo a yega di para keto y pensa esey?
Dia 29 di september, Dia Mundial di Curason, ta un bon oportunidad pa para keto un rato y pensa kico (mas) bo por haci pa proteha y cuida bo curason. Tin diferente actividad den bo bida diario cu bo por haci pa cuida bo curason. Kisas tin factor cu bo no tin den bo man manera por ehempel herencia familiar y edad, pero di otro banda tin hopi factor cu si bo tin den bo man manera bo sistema di come y biba.
Con bo por yuda cuida bo curason:
Come alimento saludabel. Come suficiente fibra. Fibra ta yuda controla e nivel di triglyceride y colesterol den sanger. Bo ta haya fibra den productonan integral manera pan volkoren, pasta y cereal integral (bruin), fruta y berdura. Disfruta por lo menos 2 biaha pa siman di pisca. Pisca ta contene Omega 3 cu ta yuda proteha e adernan. Evita vet satura cu por conduci na ceramento di ader. Vet satura bo ta hay’e den cuminda hopi procesa, manteca, carni cora y keshi.
Haci tur dia suficiente actividad fisico. Haciendo movecion ta yuda tene e nivel di colesterol, triglyceride, sucu y presion stabil. Corda haci por lo menos 30 minuut di actividad pa dia, of 3 biaha pa siman 60 minuut.
Siña maneha stress. Stress continuo ta hisa e presion di sanger y esaki ta afecta entre otro bo adernan (di curazon).
Evita humamento y limita alcohol. Tabaco ta hisa e presion, colesterol y triglyceride den sanger. Alcohol ta pone bo curazon bati mas liher. Factornan cu ta malo pa e salud di bo curason.
Controla bo peso. Peso di mas ta afecta henter bo sistema. E tin efecto riba bo presion, sucu, triglyceride y colesterol. Tur ta factornan cu ta promove malesanan di curazon.
Ta un bon momento pa cuminsa cuida bo curason, uza bo curason pa proteha bo curason. IBiSA, DVG, AZV, SVb, WGK, HOH y FADA cu hunto ta forma Plataforma di Promocion di Salud, ta invita bo pa cuminsa practica algun, of mihor, tur e puntonan akiriba menciona pa proteha y cuida bo curason.
Uza bo curason pa haci escohencianan saludabel!


c: text/html

text:
Awe nos kier kuminsá na manda nos palabranan di kondolensia na mama Mena, ruman Aimed i Farid Ayubi i e yunan di nos amigo, ruman, Zamir Ayubi ku djasabra último a bandoná nos aki na mundo, despues di a pèrdè e bataya kontra Covid i komplikashonnan di salú. Ta e proseso ku nos tur tin ku pasa aden i ku pa kada un di nos, ku miéntras nos ta yora su despedida, nos mester ta konsiente i ta prepare pa nos dia i ora tambe. Awe nos kier pone Zamir den e lus di praktikante di un di e pilarnan mas fuerte si no esun di mas fuerte pa garantisá ku nos ta biba i aktua den un pais demokrátiko. Esei ta e derecho fundamental di LIBERTAT DI EKPRESHON personifiká den PRENSA LIBER. Un Tesoro ku nos tin ku yaya i kuida i ku si ta nesesario defendé hasta ku nos bida. I Zamir a praktiká Libertat di Prensa, tantu e mes, pero tambe kreando e oportunidat franko sin ningun klase di sensura pa otro praktiká libertat di ekspreshon hasiendo su medio aksesibel pa tantu hende individual komo pa organisashonnan. Zamir no a skonde informashon, ni ora esaki tabata trata personanan importante den nos komunidat. Ela denunsiá aktonan bon pero tambe esnan ku hopi di esnan envolví lo tabata deseá pa komunidat no haña sa. Komo sindikalista mi a eksperensha Zamir komo un periodista kritiko, pero semper ku rèspèt. E no a duda ningun momento pa denunsiá si tabata nesesario abuso i eksplotashon di e klase trahadó. Ela mustra tambe servisionan di gobièrnu enkargá ku supervishon di leinan laboral ora esaki no tabata hasi nan trabou debidamente. Sindikatonan tambe e tabata atvertí pa nan ta mas alerta riba konsnan ku tabata bai robes riba e merkado laboral. Boneiru kompleto lo bai sinti falta di su estilo úniko ku tabata distinguiele for di otro periodistanan. Nos lo bai sinti su falta komo un real protagonsta di Prensa Liber, kargadó di e derecho fundamental di kada ser humano di tin libertat di ekspreshon. Un libertat ku nos tin ku yaya i kuida i si ta nesesario defendé ku nos bida. Zamir drumi dushi i ku e bunita rekuerdonan aki bo mama Mena, bo rumannan Aimed i Farid i tur bo yunan por tin konsuelo i konformidat di akseptá boluntat di Kreador.
Servisionan Sindikal
E fundeshi di sindikalismo lo keda pa sali na defensa di interesnan di e trahadó i su famia. E deskripshon aki lo bo hañé den tur statuto di sindikatonan komo un di nan promé meta. E meta aki e sindikato ta sirbi na diferente manera, pero esun prinsipal ta negoshá kondishonnan di trabou faborabel kolektivamente ku dunadónan di trabou. Esei ta nifiká ku e sindikato ta negoshá entre otro bo entrada, mará na bo funshon di trabou i basá riba kiko bo tin ku hasi den e funshon ei. Banda di esei den e mesun rosea e sindikato ta negoshá den kua skal di salario bo tin ku bai kai. Pa esei e ta negoshá e asina yamá Kas salario”. E kas di salario ta indiká den kua skal bo ta kai i den e skal kuantu trapi bo tin pa subi. Mayoria biaha kada skal tin 10 trapi pa subi ku hopi biaha ta mará na bo aña di servisio. Esaki nos ta yama oumento periódiko ku kada aña di servisio bo lo tin ku haña outomátikamente. Banda di esaki e sindikato por negoshá ku bo ta haña un oumeno di trapi pa bo prestashon na trabou. Pa esei ta krea un sistema pa anualmente evaluá bo prestashon i a base di bo prestashon bo ta haña un oumento èkstra. Hopi biaha tambe den e CAO ta akordá pa anualmente si kosto di bida subi tantu porshentu, lo mester adaptá e salario sea ku 100% di e oumento òf un x-porshentu di e subida di kosto di bida. Esaki ta pa e trahadó por mantené su forsa di kompra i evitá ku a pesar ku e ta traha e ta bira pober i ku e no por kubri su gastunan mensual mas. Esaki ta un parti di e entrada ku sindikato lo por negoshá pa e trahadó ku ta miembro di e sindikato. Banda di e kondishon primario ak…
ZAMIR AYUBI KU DJASABRA ÚLTIMO A BANDONÁ NOS AKI NA MUNDO
Awe nos kier kuminsá na manda nos palabranan di kondolensia na mama Mena, ruman Aimed i Farid Ayubi i e yunan di nos amigo, ruman, Zamir Ayubi ku djasabra último a bandoná nos aki na mundo, despues di a pèrdè e bataya kontra Covid i komplikashonnan di salú. Ta e proseso ku nos tur tin ku pasa aden i ku pa kada un di nos, ku miéntras nos ta yora su despedida, nos mester ta konsiente i ta prepare pa nos dia i ora tambe. Awe nos kier pone Zamir den e lus di praktikante di un di e pilarnan mas fuerte si no esun di mas fuerte pa garantisá ku nos ta biba i aktua den un pais demokrátiko. Esei ta e derecho fundamental di LIBERTAT DI EKPRESHON personifiká den PRENSA LIBER. Un Tesoro ku nos tin ku yaya i kuida i ku si ta nesesario defendé hasta ku nos bida. I Zamir a praktiká Libertat di Prensa, tantu e mes, pero tambe kreando e oportunidat franko sin ningun klase di sensura pa otro praktiká libertat di ekspreshon hasiendo su medio aksesibel pa tantu hende individual komo pa organisashonnan. Zamir no a skonde informashon, ni ora esaki tabata trata personanan importante den nos komunidat. Ela denunsiá aktonan bon pero tambe esnan ku hopi di esnan envolví lo tabata deseá pa komunidat no haña sa. Komo sindikalista mi a eksperensha Zamir komo un periodista kritiko, pero semper ku rèspèt. E no a duda ningun momento pa denunsiá si tabata nesesario abuso i eksplotashon di e klase trahadó. Ela mustra tambe servisionan di gobièrnu enkargá ku supervishon di leinan laboral ora esaki no tabata hasi nan trabou debidamente. Sindikatonan tambe e tabata atvertí pa nan ta mas alerta riba konsnan ku tabata bai robes riba e merkado laboral. Boneiru kompleto lo bai sinti falta di su estilo úniko ku tabata distinguiele for di otro periodistanan. Nos lo bai sinti su falta komo un real protagonsta di Prensa Liber, kargadó di e derecho fundamental di kada ser humano di tin libertat di ekspreshon. Un libertat ku nos tin ku yaya i kuida i si ta nesesario defendé ku nos bida. Zamir drumi dushi i ku e bunita rekuerdonan aki bo mama Mena, bo rumannan Aimed i Farid i tur bo yunan por tin konsuelo i konformidat di akseptá boluntat di Kreador.

robotstxt: allowed

filter: keep


text:
Partido Democraat: Nos grandinan mester wòrdu kuidá i balorá komo e fundeshi di nos eksistensha
Partido Democraat: Nos grandinan mester wòrdu kuidá i balorá komo e fundeshi di nos eksistensha
Awe riba Dia Internashonal di Grandinan, Partido Democraat ta ekstendé un pabien di kurason na nos grandinan i tur esnan ku ta duna balor i rèspèt na nos grandinan den e etapa di nan bida aki.
E ta un realidat ku den nos komunidat nos grandinan ta hopi deskuidá. No solamente dor di Gobièrnunan di turno sino tambe en general.
Partido Democraat ke duna hopi elogio na tur esnan ku, di un forma òf otro, si ta duna atenshon na nos grandinan. Manera e grandi su famia, su amistatnan, bisiñanan, pero tambe trahadónan den kuido pa grandinan i fundashonnan ku ta sali na vanguardia di nos grandinan. Democraat tin elogio tambe pa kasnan di grandi ku ta brinda trabou profeshonal ofresiendo aktividatnan ku sentido i na midí tur dia na nos grandi
Partido Democraat semper a balorá nos grandinan i a traha realmente na benefisio di nos grandinan introdusiendo den pasado entre otro penshun i seguro di behes pa nos grandinan.
P’esei, Democraat ke urgi Gobièrnu i Parlamento pa den e medidanan di landspakket tene kuenta ku nos grandinan i wak te kon leu por suavisá e medidanan pa ku nos grandinan.
Aktualmente, por ehèmpel, Gabinete Pisas a tuma e desishon kaminda SVB lo bai adaptá e pakete di fysioterapia. Esaki ta pone ku pa nos grandinan e ta bira imposibel paga pa tratamentu di fysioterapia, sigur esnan ku ta biba ku solamente e penshun di AOV.


text:
E informacion den e articulo aki ta basa riba e ‘Income and Expenditure Survey 2016’, publica door di Centraal Bureau Statistiek Aruba. Pa lesa e rapport completo, click aki
Te cu poco di dia pasa, e unico informacion cu nos por a consulta tocante e consumo averahe di un hogar Arubiano tabata data for di aña 2006 (prome cu e Apple Iphone a sali). Pero recientemente, Centraal Bureau Statistiek Aruba a saca nan Consumer Expenditure Survey 2016, titula ‘Na Unda Mi Placa Ta Bai’, cual ta yena cu statistica interesante tocante e topico aki!
Prome cu nos mira kico e consumo averahe ta di un hogar Arubiano, ban examina e entradanan mensual.
Kico e entrada averahe di un hogar Arubiano ta?
Segun e resultadonan di e rapport di CBS Aruba, cual a examina 918 hogar, e entrada averahe mensual di un hogar Arubiano ta:
Afl. 4551
E suma aki ta un averahe, pues cada hogar tin un entrada diferente dependiendo riba factornan manera cuanto persona ta biba den e hogar y tambe cuanto persona den e hogar tin un entrada. Den e caso aki e averahe di Afl. 4551 ta basa riba un hogar cu tin un averahe di 2.6 habitante, di cual 1.6 habitante tin un entrada.
Kico e consumo averahe di un hogar Arubiano ta?
CBS Aruba su rapport ta indica cu e consumo averahe mensual di un hogar Arubiano ta:
Afl. 4293
Pa yega na e suma aki, e rapport di CBS Aruba a uza cierto criteria pa mira kico ta wordo considera como ‘consumo’ y tambe a categorisa e consumo aki segun un codificacion internacional (COICOP). Por mira un visualisacion di e consumo averahe di un hogar Arubiano den e siguiente imagen.
- Food and non-alcoholic beverages: Afl. 374
- Alcoholic beverages & tobacco: Afl. 27
- Clothing and footwear: Afl. 95
- Housing: Afl. 1613
- Household operation: Afl. 320
- Health: Afl. 77
- Transport: Afl. 518
- Communications: Afl. 316
- Recreation and culture: Afl. 346
- Education: Afl. 34
- Restaurants and hotels: Afl. 152
- Miscellaneous goods: Afl. 421
Con Bo Consumo Ta Compara?
Mayoria bes nos ta mira informacion tocante habitantenan di otro pais, pero awo cu nos tin un bon fuente di informacion local mas ‘up to date’, lo ta interesante pa mira con bo consumo of gastonan ta compara cu e averahe na Aruba*. Pues, puntra bo mes lo siguiente: Na Unda Mi Placa Ta Bai?
*Corda cu e sumanan averahe ta basa riba un hogar Arubiano
Extra:Ademas di e informacion cu nos a trece pa dilanti, e ‘Income and Expenditure Survey 2016’ di CBS Aruba tin hopi mas statistica interesante, manera:
- E efecto di inflacion riba entradanan
- E distribucion di e suma di entrada
- E cambionan di entradanan y consumo desde 2006
- Etc…
Pues, si bo persona ta interesa pa siña mas, corda lesa e rapport completo!
Bo ta gusta lesa nos articulonan? Yuda nos mehora door di yena nos encuesta cortico! Pa yen’e, click aki


text:
Den Haag – Conseho di Minister di Reino (RMR) a trata awe diabierna 24 di September entre otro e sosten di likides pa Aruba te cu final di 2021. Conclusion di CAFT tabata cu Aruba no mester haya sosten di likides pa e ultimo 3 lunanan di 2021 pa motibo entre otro di no a reduci e gastonan den salubridad publico cu 60 miyon.
Minister Plenipotenciario, sr. Guillfred Besaril, como tal tabata instrumental den e reunion di awe pa asina duna Aruba e espacio necesario na sigui atende e tema na nivel di e alto funcionario y expertonan administrativo den e proximo simannan.
“Esaki ta cuadra tambe cu e intermediacion entre Ministro Presidente sra. mr. Evelyn Wever-Croes y Secretario di Estado demisionario, sr. drs. Raymond Knops di dia 22 di September ultimo. Awor cu Pais Aruba tin un gobierno legítimo cu por consulta y tuma decision, ta e espacio necesario nos tin mester di dje pa por guía e proceso na un resultado satisfactorio pa nos dushi Isla,” Minister Besaril a declara.
Minister Besaril ta hopi satisfecho cu e decision tuma den RMR cu basicamente ta encera cu ta wanta un decision definitivo pa cu e peticion pa sosten di likides pa Aruba pa e ultimo lunanan di 2021 te e siguiente reunion di RMR fin di October proximo.
Mientrastanto Aruba ta trahando riba diferente alternativa pa por cumpli y bini na remarke pa sosten financiero nesesario di Hulanda.
Nota pa redacion: E potret ta cortesia di Cas di Aruba


text:
Frakshon di MFK a keda den shòk,despues di a tende kuater (4) ministera presentá e pakete di alivio
Frakshon di MFK a keda den shòk,despues di a tende kuater (4) ministera presentá e pakete di alivio
Karta habri di parti di Charles Cooper na pueblo di Kòrsou
Apresiabel Pueblo di Kòrsou,
Frakshon di MFK a keda den shòk, despues di a tende kuater (4) minister presentá e pakete di alivio. E siudadano nan ku a konsekuensia di e Pandemia aki a wòrdu afektá sosial i finansieramente, a wòrdu kompletamente lubidá den e pakete di alivio aki di gabinete Rhuggenaath
Frakshon di MFK konsientemente a skohe na momento ku a detektá e promé kaso di e vírus Covid-19 na Kòrsou pa duna gobièrnu di Kòrsou e espasio nesesario pa nan por traha pa pueblo di Kòrsou sali bon for di e situashon ku e vírus aki a i ta okashoná.
Esei ta motibu ku dia 15 di mart 2020, lider di frakshon di MFK a manda pa medio di un mail a manda un karta pa presidente di Parlamento, ku e petishon pa kanselá tur reunion di Parlamento asina Ministernan ku mester ta presente durante di e reunionnan aki por dediká nan mes na e problemanan ku Covid-19 ta trese kuné. Nos ta apresiá ku Presidente di Parlamento a tuma nos konseho na konsiderashon i a ehekutá esaki.
Djaluna 21 di mart lider di frakshon di MFK a saka un karta habri, pa pueblo di Kòrsou kaminda nos ta pidi pueblo di Kòrsou pa sigui e instrukshonnan di gobièrnu i ekspertonan pa asina evitá ku lo tin mas hende ku lo keda kontaminá ku e vírus.
Den e mes un karta aki nos a indiká algun di e puntonan ku mester keda inkluí den e pakete di alivio. Manera entre otro;
- Habri awa deskonektá di tur siudadano i no solamente di esnan ku ta registrá na SOAW
- Adaptá i/òf posponé pago di awa i koriente. Tene kuenta ku ta pidi pa famianan keda kas mas tantu posibel i esaki lo oumentá konsumo di awa i koriente di famianan
- Kompensashon pa esnan ku a pèrdè trabou pa motibu di e situashon aki
- Dispensashon di 3 luna pa pago di kualkier tipo di fiansa, sea ta na un banko òf na kualkier otro instansia òf negoshi partikular
- Dispensashon di 3 luna pa pago di hür di kas òf apartamento
- Baha tarifa di rekohé sushi di Selikor bek na 25,= florin pa luna
- Adaptá tarifanan di telekomunikashon pa fasilitá famianan di por komuniká ku otro
Lamentablemente ta, ku den e pakete ku a keda presentá i no a tene kuenta ku ningun di e puntonan aki. Ku otro palabra no a tene kuenta ku esnan ku a wòrdu afektá tantu sosial i finansieramente dor di e situashon ku Covid-19 a krea.
Hopi tata i mama di famia, a pèrdè i lo sigui pèrdè trabou. Hopi problema sosial/finansiero den kasnan di famianan ku ya ta biba den pobresa, kasnan di grandi no a wòrdu ni inkluí den e pakete ku a keda presentá, miéntras ku nos hende grandinan ta esnan mas vulnerabel si nan wòrdu kontagiá ku e vírus aki.
Un pakete, kaminda gabinete Rhuggenaath ta duna insentivo fiskal na empresanan ku e meta pa e empresanan mantené “kuponan di trabou mas tantu posibel”, lokual e Minister di finansa a deklará tekstualmente durante di e konferensia di prensa.
Kon gobiernu ta bai kontrolá ku si di bèrdat e empresarionan a hasi uso di e fasilidat nan fiskal aki pa mantené e kuponan di trabou? Kon ta posibel ku gobièrnu ta duna eksonerashon di O.B. i otro fasilidatnan fiskal na empresanan den e ramo di turismo pa nan keda ku mas kèsh pa por paga trahadónan, miéntras ku no tin turista pa hasi uso di nan servisionan te pa nan por generá O.B..
Ta bon ku ta buska alivio pa empresarionan, pero frakshon di MFK no ta mira den e pakete aki ku a buska alivio pa esnan mas afektá. Ta p’esei gobièrnu mester a presentá un pakete kaminda e alivio ta yega direktamente serka esnan afektá i/òf un pakete kombiná ku ta yuda e siudadano i e empresario sobrebibí.
Ta gobièrnu su tarea den e situashon aki pa salbaguardiá interes di kada siudadano di Kòrsou, pero e forma ku a hinka e pakete aki den otro gobièrnu ta skùif su responsabilidat i pone esaki riba lomba di e empresarionan.
Frakshon di MFK no por duna gabinete Rhuggenaath e espasio ku na kuminsamentu di e vírus di Covid-19 nos frakshon a duna nan pa dediká tur nan tempu i atenshon na e Pandemia aki. Miembronan di frakshon di MFK ta haña nan mes obligá pa kuminsá trese dilanti doló i problemanan ku siudadanonan, ku ta yama nos Parlamentarionan pa informá gabinete Rhuggenaath di nan. Nos ta floho di kere ku e doló i problemanan aki no a yega na orea di gabinete Rhuggenaath.
Ta p’esei frakshon di MFK lo bai pone preshon i rosea kayente riba gabinete Rhuggenaath, pa esnan mas afektá i esnan ku ta biba den pobresa risibí e yudansa ku komo siudadano di e pais aki tin derechi riba dje.
Si na nos ruman nan den Reino ta posibel pa yuda esnan mas afektá, na Kòrsou tambe mester por i frakshon di MFK lo bai bringa ku alma i kurpa pa pueblo di Kòrsou su derechi.
Movementu Futuro Kòrsou ta solidario ku pueblo di Kòrsou. Uní i kumpliendo ku tur e instrukshon nan, Kòrsou lo vense Covid-19.
Nos no ta akseptá e trato inhustu aki.
Kòrsou 24 di mart 2020,
Charles Cooper
Miembro di Parlamento
pa frakshon di MFK


text:
History of Aruba
Home History of Aruba
Historia di Aruba: Recordando 43 aña cu e Gran Musico, Compositor Rufo Wever a...
Awe 30 di December 2020, nos kier dedica Historia di Aruba na un persona, cu Aruba hamas lo por lubida.R Recordando awe e di 43...
Historia di Aruba: Un dia manera awe 29 di December
Recordando algun suseso cu a pasa riba e fecha di awe 29 december Mucha homber di 8 aña a wordo alcansa pa un auto y a...
Historia di Aruba: Ariba un dia manera awe.
Dia 28 di December 1974, auto a dal un mucha homber di apenas 7 aña riba e caminda di Ponton. E hobencito a fayece...
Historia di Aruba: Explosion di un projectil den un cas den Herman Gorterstraat, a...
Historia di Aruba, e sucedido tragico aki a pasa 52 aña pasa y te awe tin varios di nos grandinan cu ta corda e...
Historia di Aruba: 40 aña di e tragedia di Boca Mahos, entrevista cu Sra....
Historia di Aruba: E biaha aki nos lo dedica un articulo na un sucedido hopi tristo den cual dos primo cu tabata na e...
Historia di Aruba: E conocido Pink Panther a wordo tira fatalmente pa un agente...
A peticion di un fiel bishitante di Arubanative.com. Sr. C. Geerman, ata e historia cu bo persona a pidi nos. E informacion aki, ta informacion...
Historia di Aruba: Tragedia riba lama a costa bida di 8 persona
Diamars 14 di maart 1972, den oranan trempan di mainta, prome cu salida di solo, den Lama Caribe, 150 miya noordwest di Corsou tabata...
Historia di Aruba: Tragedia pariba di Hudishibana, explosion a costa bida di tres persona
E biaha aki nos lo dedica historia di Aruba, na un sucedido hopi tristo, den un tragedia tres militar Hulandes a perde nan bida...
Historia di Aruba: Atraco fracasa, atracadonan a bay cas robes y a atraca hende...
E biaha aki arubanative.com kier a publica algo cortico di un atraco cual tabata full bon planea,pero pa un ekibocacion e la fracasa por...
Video Documentary: Recordando e tragedia di Xavier Frans ariba Papillon Snack Truck 17 aña...
Oranjestad - Augustus 28 2003 famia Frans e tempo eynan bibando na Meiveld a wordo sacudi pa un tragedia, cu te dia di awe...


text:
Den nomber di Fraccion di MEP mi a pidi un reunion cu caracter di urgencia den Comision Financiero di Parlamento cu Minister Bermudez, pasobra e minister ta hopi keto ultimo temponan aki, mientras cu tin hopi speculacion den comunidad.
Mas especifico nos a pidi pa Minister Bermudez duna Parlamento informacion riba e sigiente puntonan:
1. status di e presupuesto 2015
2. conseho di CFT riba presupuesto 2015
3. status di e debenan di Pais Aruba cu ta madura den e sigiente 6 luna y con esakinan lo wordo financia (paga)
Fraccion di MEP ta hopi preocupa pa e situacion financiero di nos pais, pero mas aun locual tin nos mas preocupa ta e silencio hermetico di Gobierno.
Nos ta urgi e Minister pa bin Parlamento mas pronto cu ta posibel pa nos haya e informacionnan crucial aki.


text:
CONSULTA CU SONRISA PA CU E INICITIVA PA UN KINDER-GEHANDICAPTEN UITKERING
Pa presenta e iniciativa pa adapta e Landbesluit Bijstandsverlening cu ajudo financiero na famianan cu un jiu bao di 16 anja cu limitacion, a bishita e organisacion Sonrisa y a reuni cu miembronan di e organisacion aki. Sonrisa ta un iniciativa di mayornan pa duna acohida y guia na muchanan menor di edad cu tin retonan fysico y intelectual. Lider di Fraccion di AVP, Mr. Mike Eman, y parlamentario drs. Mervin wyatt-Ras y sr. Wendrick Cecilia a combersa cu e coordinado sra. Anglique Perez-Kelly y dos lider, di cual un di nan ta mama di un cliente.
A duna splicasion encuanto di e proposicion di cambio di e Landsbesluit pa ehecucion di articulonan 8 y 19 di e ley cu ta reglamenta e Landsverordening Maatschappelijke Zorg. Esaki di tal forma cu despues di articulo 8 cu ta reglamenta e Gehandicaptenuitkering pa un mucha/persona riba 16 anja, ta agrega un articulo nobo 8a. Articulo 8a.
ta reglamenta e derecho di bijstand di un mayor cu yiu cu limitacion di edad mashoben cu 16 anja. E provision aki ta conta pa muchanan di edad mas hoben cu 16 anja cu tin un limitacion fysico y/of mental. E cuido y educacion di un mucha cu limitacion fysico y/of mental ta trece cun’e costonan adicional pa e famia. Por pensa riba sosten pa cas, manera por ehempel pago di ayudo domestico, pasadia, adaptacionnan na vivienda, cuminda special, transporte of guia extra. E gastonan ta mas halto cu e cuido normal y di educacion pa un mucha. Falta akiden por trece e calidad di bida di e famia y di e mucha den desventaha enorme.
E Kinder- Gehandicaptenuitkering ta maximo 950 florin, igual cu e suma menciona den articulo 8. Conforme Censo 2010 cu tin 318 hoben cu limitacion por sali afo cu awendia nos por tin 400 hoben cu limitacion bao di 16 anja. E suma aki por yuda e hoben y su famia pa cumpli cu tur necesidad pa garantisa manera Derechonan Humano ta indica tambe un calidad di bida digno.
Durante e reunion cu representantenan di Sonrisa a intercambia den extenso encuanto experiencia di mayornan pa loke ta trata e reto di haya tende cu e mayor tin un yiu cu un deficiencia y cu e deficiencia aki ta permanente. E hecho cu un mayor di hopi tempran por nota cierto senjalnan cu tin un of otro desaroyo cu ta diferente no necesariamente nifica cu e diagnostico ta tempran. Mayoria di mucha ta ser diagnostica ora nan tin 5 of 6 anja di edad. Aki e mayor ta experiencia cu no tin mucho sosten for di tempran paloke e ta pasando aden. Eman, Wyatt-Ras y Cicilia a keda impresiona cu e trabou di Sonrisa.
E representantenan di Sonrisa ta haya e idea di un gehandicaptenuitkering pa hobennan di edad bou di 16 anja un bon iniciativa. Ta haya necesario si pa por tincontrol riba gastamento di e suma, locual lo mester taden man di e instancia cu ta otorga e suma menciona.


text: Diahuebs anochi a drenta informe di un accidente na e rotonde di Frans Figaroa, mesora a dirigi polis na e sitio. Na yegada a bin constata cu aki un dama chauffeur bou influencia lo mester a baha caminda na e rotonde y dal den un palo di luz como tambe un steunpaal di mata di kwihi y benta esakinan abou. Polis a detene e dama chauffeur pa tabata coriendo bou influencia. Dogcatcher a bini na e sitio y a transporta e detinido pa warda di polis. Takelwagen a wordo pidi pa por a tuma e vehiculo den beslag tambe.


text:
Búskeda di e hóben Liandra A. Martina.
KOMUNIKADO DI PRENSA 340 / 2021
7 òktober 2021
Búskeda di e hóben Liandra A. Martina.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Polis ta pidi búskeda di e hóben Liandra Alexander Martina, nasé na Kòrsou di 14 aña di
edat.
Dia 4 di òktober 2021, Liandra a sali kas ku un tas ku èkstra paña i no a regresá kas mas.
Na momentu ku el a sali kas e tabatin un tòp pretu i un karson pretu i na su pia un slòf
pretu. Na su pia e tin un tatuahe. Ta sospechá ku el a bai ku un amigu.
Liandra tin e siguiente deskripshon:
Haltura : 1.50 meter
Postura : delegá
Koló di kuero : maron skur
Kabei : Kabei natural
Koló di wowo : maron skur
Kara : wak potrèt
Polis ta supliká tur hende ku por duna kualke informashon tokante di Liandra pa tuma
kontakto ku polis na number di telefòn 917 òf 108 si bo ke keda anónimo.
Alabes ke rekordá ku yuda skonde un persona ku ta wòrdu buská pa outoridat of tene e
persona aki skondí, ta un akto kastigabel pa lei.


text:
ORANJESTAD — Minister di Salubridad Publico Alex Schwengle a pidi Servicio Veterinario pa haci un inventarisacion di e cantidad di carni Hulandes cu ta drenta Aruba. Esaki segun Pieter Barendsen, hefe di Servicio Veterinario.
Motibo pa esaki ta cu Onderzoeksraad voor Veiligheid na Hulanda a saca un rapport basta critico ariba industria di carni na Hulanda, pero tambe na Union Europeo. Barendsen: “Mi ta di aplaudi cu minister ta mustra interes y kier sa esaki . Nos team ta bay percura tambe pa e minister haya tur datonan cu mester.”
Hormonanan
Hefe di Servicio Veterinario tambe a wordo pidi pa bin cu recomendacionnan. “Mi punto di bista ta cu mester relativa cierto aspectonan. Por ehempel, tin paisnan den Latino-America cu mag exporta carni pa Union Europeo, pues tambe pa Hulanda. Aruba ta importa gran parti di su carni for di paisnan aki y for di Merca, na unda porcierto no tin prohibicion ariba uza cierto hormonanan den produccion di carni cual ta prohibi na Union Europeo.
Estado di produccion di carni na e paisnan Latino-Americano aki no ta miho cu na Union Europeo. Si ta stop di importa carni Hulandes, cual ta un cantidad hopi mas chikito cu di paisnan Latino y Merca, e ora mester ta consecuente y stop importa carni for di paisnan aki tambe”, asina Barendsen ta splica.
Carni local
Veterinaire Dienst mes tambe tin su abatoir na Barcadera. Tin dos keurmeester eynan cu a haya nan certificacion na Hulanda y ta controla e bestianan ora nan drenta y despues cu nan a wordo habri. Mas tanto porco y cabrito ta wordo mata y procesa na e abatoir chikito aki, cu un par di baca y cabay so pa aña. Galiña local no ta wordo mata eynan. “Esey hende ta haci na cas, despues cu e galiña no ta duna webo mas.”
Barendsen ta admiti cu e lo kier tin mas bista ariba matamento di galiña aki na Aruba. Pa loke ta e bestianan cu ta wordo procesa na Barcadera, barendsen ta bisa cu, apesar cu no tin control hopi estricto ariba uzo di antibiotica y for di unda e cuminda di e bestianan ta yega (tin por ehempel criador cu ta duna nan yerba awa di pos, cu por cualkier cos toxico den dje), e cantidad di bestianan cu no ta pasa e control di e keurmeesternan ta basta chikito. Na 2013 for di un total casi 2000 bestia, 14 so a wordo nenga.
Control
Tin un cantidad di bestia cu si por pasa control, por ehempel si no mira e injeccion di antibiotica cu si a wordo duna, pero mirando e escala di e operacion (carni local ta constitui solamente 1 porciento di henter e mercado) e riesgo ta uno cu por biba cune, segun Barendsen. Un storia otro ta e alrededor di 60 carnicerianan na Aruba, incluyendo esnan den supermercado.Cada un di nan ta haya dos biaha pa aña un bishita di Servicio Veterinario, mainta trempan. Anto pa aña, 20 di nan mester stop nan operacion temporalmente pa haci limpi segun e standardnan di Sevicio Veterinario.
Siman cu a apasa Onderzoeksraad vvoor Veiligheid na Hulanda a publica un rapport basta negativo ariba produccion di carni na Hulanda y Union Europeo. Control ariba siguridad di producto lo ta hopi malo y entre otro te hasta lo ta uzando partinan di bestia cu normalmente ta tira afo de productonan cu ta yega serca consumidor.
Autor: Ariën Rasmijn


text:
Oranjestad-Miembro di Fraccion di POR den Parlamento, Alan Howell a expresa su preocupacion grandi despues di a haya varios yamada relaciona cu nos enseñansa.
El a indica cu hopi mayor y studiantenan a tuma contacto cu su persona debi cu no tin mas lugar pa inscribi pa middag y avond MAVO, muy en especial klas 4 como tambe na EPI.
El a bisa enfaticamente cu no por ta asina cu nos muchanan ta keda sin bay scol pasobra klasnan ta yen. Pa loke ta trata educacion semper mester tin un solucion. No por laga nos hobennan riba caya, promoviendo asina mas ‘drop outs’ siendo cu esaki ta algo cu tin un prioridad grandi den maneho di enseñansa di Gabinete Wever-Croes.
E ta considera cu contrario na loke ta sosodiendo na e momentonan aki, loke mester ta haci ta percura y stimula nos mucha y hobennan pa bay scol pa asina nan por tin un bon futuro.
Mirando e situacion aki, Parlamentario Howell a tuma contacto cu ministerio di Minister Rudy Lampe y lo keda en espera di un contesta di e mandatario y su ministerio, cual a sigura Alan Howell cu lo busca un solucion rapido.


text:
Caya Ernesto Petronia – Diamars den oranan di mainta durante un control di polis, nan ta para un Chevrolet Ave. E chauffeur no tabata Arubiano y no por a mustra polis e momento ey su papelnan.
Segun e ta bisa polis, su papelnan ta na ordo pero cu nan ta cas. E agente a pidi pa Guarda Nos Costa pa transporte.
Den e auto tawata tin un dama cune, cu tabata dispuesto pa bay cas busca e papelnan. Pero lo mester a bay na pia, pa motibo cu polis a kita e auto tambe for di dje, pa motibo cu esaki no tawata tin su papelnan na ordo.


text:
Virtual Youth Support tei’ guia 60 studiante pa logra éksito na Hulanda
Written by Khalil Guribaldi on 19 July, 2021
WILLEMSTAD – E grupo ku Virtual Youth Support ta bai guia e aña aki na Hulanda ta konsistí di alrededor di 70 studiante E studiantenan ta bon prepará kaba pa nan bida di studiante na Hulanda. Un parti di e studiantenan ta sali Kòrsou dia 18 di yüli ku un guia di Virtual Youth Support, ku ta kompaňá nan rumbo pa Hulanda, tambe tin un grupo ku ta sali for di Aruba. Na Schiphol ta risibi e studiantenan i ta hibá nan na e adres ku tin registrá komo nan ‘huisadres’.
Virtual Youth Support ta establesé na Kòrsou i na Hulanda. Na Hulanda e studiantenan ta risibí guia ekstenso, for di momentu ku nan yega te ora ku nan por para riba nan propio pia. E guia aki ta forma parti di e proseso, i ta nesesario pa sigurá e studiante di un bon start na Hulanda i pa evitá ku e studiante ta frakasáa na Hulanda. Na nos ofisina na Kòrsou tur e proseso atministrativo ta kuminsá, pa asina e studiante dal e promé pasonan pa prepará nan mes bon pa nan bida di studiante na Hulanda. Ta prepara e studiante bon pa e ta kla i pa integrá di un manera ‘smooth’ den e komunidat Hulandes. Asina e por kuminsá su bida komo studiante na Hulanda.
Di e studiante nan ku Virtual Youth Support a guia na Hulanda aña pasá 69% á logra nan promé aña ku eksito. Esaki ta un logro hopi grandi i nos di Virtual Youth Support ta hopi satisfecho ku e logro aki.
Nos organisashon ta duna guia den e siguiente area nan:
· Diferente webinario i kurso di preparashon :p.e. ‘traha presupuesto’, ‘solisita’, kushina salú i ekonomiko;
· Inskripshon na skol na Hulanda;
· Aplikashon pa finansiamentu di estudio na Hulanda (DUO);
· Asistensia pa haña bibienda na Hulanda
· Yuda pa hanja financiamentu na un banko lokal
· Test nivel di Hulandes di studiantenan
· Tur loke mester tuma lugá ora yega Hulanda (inskripshon di nòmber na ‘gemeente’, regla seguronan, dòkter di kas, dentista, ‘ov-chipkaart’ i hopi mas….
Virtual Youth Support su ofisina ta situá na Riffort Village unit 506-A, net riba Sopranos.
Pa mas informashon studiante i mayornan por traha un sita pa un kombersashon di introdukshon, na number di telefón 843806


text:
KRALENDIJK – Hulanda a manda pa Boneiru na 2019, un montante di 46.5 mion dòler, loke ta un influensia enorme pa e isla. Esaki tabata di e asina yama ‘vrij uitkering’ i pa medio di diferente proyekto finansiá atraves di ‘bijzondere uitkering’. Durante reunion di konseho insular hefe di sekshon di finansa, Dudley Wedervoort, a menshoná entre otro e tópiko aki. El a bisa kon Boneiru su situashon finansiero komo entidat públiko ta awor, basá riba sifranan di 2019.
“Nos situashon di likides di aña pasa tabata bon. Ku likides, plaka efektivo ku nos tin por kubri nos gastunan sin problema pa sigur 2 aña. E situashon aki ta kreá, entre otro pa e echo ku tin fondo ku tabata presupuestá pa usa durante 2018, sinembargo finalmente no a us’é. Fondonan ku a sobra na 2018 i ku outomátikamente a pasa pa 2019. Ta hopi importante pa mantené bo likides stabil, pasobra si presentá un situashon di krísis, loke ta e kaso awor ku ‘coronavirus’, tin reserva pa kubri gastunan,” Wedervoort a menshoná.
El a sigui bisa: ”E resultado finansiero di 2019 tabata bon, loke a fortifiká nos reserva finansiero. OLB tin biénes, entre otro edifisio, mobilario, parke di outo, fondo riba kuentanan bankario i kliente ku debe nos. Ta trata di plaka di pueblo loke nos ta generá na impuesto. Nos ta usa e plaka, sinembargo si sobra e ta bai den nos reserva. E propio kapital di OLB ta di 108 mion dòler. For di esaki 48 mion ta plaka di pueblo, di kua 13.2 ta di kreditornan. Tin ademas 46.5 mion dòler ku Hulanda a hinka den Boneiru aña pasa,” Wedervoort hefe di sekshon di finansa a bisa.


text:
Oranjestad- October – Estudionan ta indica cu (1) den cuatro (4) hende muher den nos comunidad, cu haya nan menstru
E proyecto ta yuda conscientisa e comunidad ariba e problematica
Aruba Bank ta consisti di 75% empleadonan femenino y a wak e iniciativa aki como un bunita oportunidad pa pa duna un man na un grupo di damas cu mester di ayudo.
Entre e empleadonan a logra colecta un cantidad substancial di producto di hygiene femenino pa aporta na e causa.
Gerencia di Aruba Bank ta orguyoso di e sosten y e comprencion cu e coleganan femenino y masculino a duna na e proyecto y ta aplaudi e iniciativa aki di Rode Kruis Aruba.


text:
KVK TA INFORMA CU DUNADO DI TRABOU SEMPER TIN E OPCION
PA PONE SU NEGOSHI TEMPORALMENTE “DORMANT”
Oranjestad – Camara di Comercio y Industria Aruba (KvK) a comparti varios biaha su pensamento riba e pasonan cu Aruba mester tuma pa combati e crisis economico. Tin cu tuma varios pasonan pa reduci e “cost of doing business”, optimalisa procesonan cu entrepreneurs mester sigui prome cu nan por lanta un negoshi y ta hopi esencial pa e leynan laboral wordo flexibilisa mas pronto cu ta posibel.
Tur e pasonan menciona ta importante pa por garantisa e chens di sobrevivencia di mas tanto negoshi posibel. Un recuperacion rapido di nos economia ta solamente posibel si por logra salba negoshinan di bay bancarota. Gastonan fiho di negoshi cu ta inclui mas cu solamente paga salario di e empleadonan lo keda existi, mientras cu e entrada di practicamente tur negoshi a reduci drasticamente.
E circunstancia actual por conduci na e situacion cu e dunado di trabou ta opta pa para tur actividad economico di su compania. Tin algun opcion si un comerciante ta desea di descontinua su negoshi. E procedura pa cera un negoshi ta depende di e tipo di negoshi. Pa eenmanszaak y VOF, e opcion ta pa cancela e compania completamente.
Na momento cu un entidad legal (por ehemplo un NV of VBA) stop di ta economicamente activo, e doño tin basicamente dos opcion. E por opta pa pasa den e procedura di “ontbinding” di e compania, pero e por scoge tambe pa “opheffing” di e compania.
Den caso cu e doño ta convenci cu e negoshi mester wordo cera temporalmente, pero cu den futuro e compania lo ta activo atrobe, por opta pa opheffing. Esey ta nifica cu ta pone e negoshi riba status dormant (“actief zonder onderneming”), pero e entidad legal mes ta keda existi. E doño ta sigui paga e contribucion anual na KvK y tambe haci declaracion na Departamento di Impuesto (DMP).
E beneficio grandi di pone un negoshi temporalmente dormant na KvK ta cu esey ta habri e posibilidad pa por reactiva e negoshi na cualkier momento, sin tin cu pasa atrobe door di e proceso di lanta un entidad legal nobo. Tambe ta declara na DIMP cu e ingreso ta nihil.
Si no tin intencion pa reactiva e negoshi den futuro, y no kier tin nada mas di haber cu e compania, e ora mester cuminsa e proceso di ontbinding. E negoshi ta wordo likida, dus no mester paga contribucion anual mas, tampoco entrega declaracion na DIMP.
Por haci cancelacion via “MijnKvK-account” online, of por haci un cita pa pasa na KvK pa wordo yuda personalmente. E pasonan pa cera un negoshi ta poni detayadamente riba e website di KvK, den e seccion di FAQ. Pa lesa mas tocante ontbinding y opheffing di un compania, por bishita nos website: https://arubachamber.com/pages/faq R3 What to do when I want to discontinue my business?
Aruba, 23 di october 2020
Camara di Comercio y Industria (KvK)


text:
Despues di hopi perseverancia y peticion Bernhardstraat tin su luz bek
Alan Howell, lider di partido POR a expresa cu un sonrisa ribacara “Mihor laat cu nunca!”
Despues cu Howell a persisti di tur manera y pone presion den nomber di pueblo pa cu e scuridad enorme riba Bernhardstraat y den caya di San Nicolaas, finalmente esaki a pasa pa historia.
“Ultimo mi a propone na gobierno den sala di Parlamento y den media cu si via DOW cu ta responsabel pa e luznan no por, busca e solucion via Elmar NV. Awe mi ta satisfecho cu despuesdi hopi tempo mi peticion a wordo scucha toch y tin claridadbek”, Alan Howell a declara.
El a manda palabranan special di danki na Elmar pa logra haci e peticion aki un realidad y haci e cayanan di San Nicolas massigur.
El a finalisa bisando “ta con pariba di brug lo haci sin unhomber of muhe pa para duro pe!”


text: Diahuebs mainta a drenta informe di cu tin un candela basta grandi den e mondinan di Rooi Manoonchi cu ta pasa bay te Rondweg, mesora a dirigi tanto polis como bombero na e sitio. Na yegada di e patruya a bin compronde cu un adicto ambulante bisti full na preto a drenta cu un tanki gasolin y a sali despues di cu e candela a ser cendi e tabata full na preto. Polis den e rato di ora ey a topa cu 3 adicto y tur 3 bisti na preto y a tuma nan tur nan nomber. Entretanto bomberonan a yega y a combati e candela rapidamente e chosa si a keda completamente destrui.


text:
ARUBA TA HABRI FRONTERA CU MERCA CU MAS EXIGENCIA PA ESTADONAN DI HALTO RIESGO!
Gobierno conhuntamente cu Crisis Team y otro instancianan concerni ta monitorea e situacion di Merca di cerca especialmente debi na e hecho cu fronteranan ta planea pa habri dia 10 di juli proximo.
Manera ta conoci e pais di Merca ta mirando un crecemento significativo di casonan di infeccion pa cu Covid-19 den cierto estadonan. Den otro estadonan e casonan di infeccion ta bahando, y mester remarca cu mayoria di e turistanna ta bin di e estadonan aki, pues cu e casonan di infeccion ta bahando.
Sinembargo, Gobierno no kier core riesgo adicional. Pa e motibo aki despues di a evalua e situacion di cerca y siguiendo consehonan di expertonan den e area medico y epidemologico a dicidi di tuma pasonan necesario pa desminui e riesgo pa cu entrada di bishitantenan pa Aruba, y pa tuma pasonan adicional pa loke ta estadonan di halto riesgo. Segun expertonan esaki ta un strategia cu ta “safe” pa Aruba.
Residentenan di Merca di estadonan cu No ta di halto riesgo, lo wordo permiti pa drenta Aruba, cu e condicion cu ta presenta un test di Covid negativo prome cu vuelo of na entrada na Aruba.
Sinembargo residente di estadonan di halto riesgo lo wordo exigi pa hasi e test ayanan prome y solamente si e ta negativo y completa e proceso di ED card, por wordo permiti di drenta Aruba.
Esaki ta significa cu e opcion di haci un test na Aruba na yegada NO lo ta aplicabel pa e bishitantenan aki.
E rekisito aki lo ta aplicabel pa residentenan di e siguiente estadonan: Alabama, Arizona, Arkansas, California, Colorado, Florida, Georgia, Idaho, Iowa, Kansas, Louisiana, Mississippi, Nevada, North Carolina, Ohio, Oklahoma, Oregon, South Carolina, South Dakota, Tennessee, Texas, Utah, Wisconsin, Wyoming.
Nos lo sigi monitorea e situacion na Merca tur dia y lo evalua cada dia kico lo ta e pasonan cu mester wordo tuma pa asina salvaguardia e siguridad di nos comunidad y nos bishitantenan. Ta di remarca cu Aruba su mercadonan principal ta riba bon caminda y ta manehando e virus aki den un manera positivo.
Aruba ta sigui ta un destinacion hopi popular pa e mercado di Merca pero manera ya menciona tur medidanan mester wordo tuma na cuenta pa asina sigura cu nos isla por maneha e situacion di salud na un manera responsabel.


text:
Ora di krea Rijksoverheid.nl nos ta dediká hopi atenshon na aksesibilidat, kalidat di kreashon i e fasilidad pa lokalis’e. Nos aspirashon ta pa ofresé tur informashon di tal forma, ku tur hende por usa i tira un bista den nan.
A krea e website segun e Modelo di Kalidat Norma di Web (Kwaliteitsmodel Webrichtlijnen). E nòrmanan aki ta basá riba kombenionan internashonal rekonosí tokante aksesibilidat, durabilidadt interkambio i lokalisashon di e websitenan.
Kreashon di websitenan segun e Modelo di Kalidad Norma di Web ta ofresé e sigiente bentahanan:
- Aksesibel den forma mihó i duradero pa hende i mashinnan di buskeda.
- Wesite mas lihé.
- Prepará pa futuro (entre otro: aplikashonnan mobil).
- Restitushon mas haltu riba Invershon.
- Mihó trabou di dunamentu di enkargo.
- Manehamentu di risiko administrativo.


text:
Subsidio di Salario
E carta di notificacion tocante e Subsidio di Salario a sali pa e companianan cu ta bin na remarca pa Subsidio di Salario pa luna di mei 2020.
Pa por ricibi Subsidio di Salario, e compania mester yena e formulario di aplicacion den su portal di MiSVb. E compania tin te cu dia 12 di mei, 2020 pa yena e formulario di aplicacion.
Den caso cu un compania tin pregunta relaciona cu e Subsidio di Salario, por tuma contacto cu e Service Center Subsidio di Salario na loonsubsidie@svbaruba.org of via mensahe di Whatsapp na 527-2801.


text:
Sivilisashon Inka
E sivilisashon Inka tabata e imperio pre-kolombiano mas grandi riba e kontinente merikano. E centro militar i administrativo tabata situá na kaminda awendia ta Cuzco, Peru. E sivilisashon Inka e nanse den e serunan di Peru un kaminda den e siglo 13 despues di kristu.
Di 1438 pa 1533 nan a husa varios metodo di konkista pa assimilisashon pa in region grandi di Sur Amérika den nan reino. Centrá ront di e serunan di Andes. Di Colombia na parti nort pa Chile na parti sur i Argentina na parti ost. Esaki a pasa na un manera komparabel ku e imperionan historiko di Oropa.
E lenga offisial di e Inkanan tabata Quechua, aunke mas ku shen dialekto i variante lokal tabata papiá. Den nan lenga e Inkanan tabata referi na nan imperio na Tawantinsuyu ku kiermen E Kuater Regionan of E Kuater Provensianan Uní
Den e imperio tabatatin varios religion lokal of Huaca pero tabata enkorigi e adoransia di Inti e dios di solo. E inkanan tabata konsidera nan rei, of Sapa Inca e yu di solo.


text:
Manera ta un costumber y tradicion cu tur aña mester tin un kerstboom na cas pa sinti e berdadero ambiente di Pasco, e aña aki atrobe Kerstboomlandia lo trece e mihor kerstboomnan pa Aruba. Su localidad e biaha aki atrobe lo ta na Vondellaan pazuid di Banco di Caribe.
E aña aki e flete a aumenta pesey Kerstboomlandia ta bay yuda tur su clientela y Aruba tambe cu tur hende por pre-order nan Kerstboom na un prijs reduci, asina ta pues bestel y reserva bo kerstboom for di awor caba y probecha e prijs abao.
Yama of whatsapp awor aki mes +297 563 6561 pa asina bo tambe probecha!
Kerstboomnan mas bunita, mas berde, cu ta dura mas, ta hole dushi y realmente trese e ambiente di Pasco!


text:
E aerolinea regional ta interesa pa expande su vuelonan den Caribe
ORANJESTAD – Director Comercial di aerolinea Domincano, ‘Pan Am World Airways – Dominicana’ (PAWA), sr. Sebastien Garcia a reuni cu Minister di Asuntonan Economico Richard Arends e siman cu a pasa. Garcia a keda satisfecho con e reunion a bay cu e mandatario pasobra di parti di PAWA tin masha interes den desaroya nan frecuencia na Aruba pa di e forma aki tin un conexion mas amplio cu Caribe.
“Asina e hendenan di Aruba por biaha mas facil via Santo Domingo na tur e destinacionnan cu PAWA ta bulando. Pa nos ta hopi importante pa intercambia di pensamento cu autoridadnan local pa por sigui crece y conecta cu Caribe.” Garcia a splica cu awor nan tin 4 vuelo pa siman cu ta bula entre Aruba y Santo Domingo y den e periodo mas druk tin cinco vuelo pa siman. Esnan di Aruba por conecta cu vuelonan di PAWA via Sint Maarten, Corsou, Miami y San Juan.
E intencion ta pa wak con expande nan operacionnan y mira cua ta e posibilidadnan pa bin cu vuelonan entre Corsou y Aruba. Esaki ta algo cu mester sigui wordo discuti. “Minister a scucha nos. Nos ta bay bin bek cu un delegacion di ehecutivonan halto di PAWA pa wak con mas leu nos por negosha y logra nos meta. E mercado ta pidi esaki y nos ta haci tur lo posibel p satisface e mercado.”


text:
Ex Prome Minister Nelson Oduber:
“Politicamente mi ta kere cu nos ningun kier perde locual hopi di nos den pasado a lucha pe”
No tin ningun indicacion segun expertonan den medicina cu por yuda nos a corto plazo pa caba cu e pandemia di Covid19. Tin hopi experto bruha, manera un pushi den un bol di hilo. WHO tur dia ta contradeci nan mes y ta papia bruha y sin seguridad. Nan mes ta contradeci otro y ta pone nos den mas duda. Mi ta compronde cu no tin un manual medico pa Covid 19, pero a lo menos nan mester bira serio si. Si paisnan grandi a perde gran parti di nan economia y nan finansas, cu companianan grandi ta kibra of ta kitando miles di hende for di trabao y cu viahamento tanto como turista of pa metanan comercial lo cay drasticamente, ta mas cu logico - conociendo e politiconan Hulandes - cu nan primeramente ta percura pa trece bao di nos como politico duda y crea division bao di nos pueblo. Nan ta manda nan satelitenan pa trata na bruha cos tur dia, cuminsando cu e wega di tur sorto di acusacion contra politiconan a sabiendas cu e situacion ta hopi dificil y cu te na e momentonan aki nan tin e placa pa fia nos cu yen di condicion pa strangula nos pueblo.
Un pandemia devastador
Hecho ta cu nos lo keda strangula den e proximo 25 añanan no solamente cu e debe cu ya caba tabata gigantesco y Hulanda ta poniendo condicionnan cu nan unico meta ta pa trece intrankilidad y instabilidad. Nan sa cu ta yega un momento pa haci un escogencia grandi cu lo tin su efectonan peor cu 1948-1950 cu a hinca nos den e Antias di 12-8. E pandemia ta asina devastador cu su efectonan lo ser sinti pa hopi aña mas. Politicamente mi ta kere cu nos ningun cu un par di excepcion kier perde locual hopi di nos den pasado berdaderamente a lucha pe. E falta di seriedad di oposicion y su aliadonan cu weganan sushi a keda etala cu publicacion di un lista cu desde maart tabata existi y diripiente despues di un brainstorming den AVP un medio comprometi tin e lista di pashentnan cu tin e Covid 19! Algo censurabel y condenabel. Ta e cosnan aki Hulanda ta warda ariba dje pa nos cu nos bringa ariba e cosnan aki, pero e issue di gravedad mes di e situacion financiero tin hende y gremio no kier asumi responsabilidad y ta keda haci wega. Hulanda sa cu 80% di nos economia ta paralisa, cu no tin trabao, cu divisasnan no ta drenta, cu mayoria hende ta depende di gobierno su ayudo.
Escogencia politico pa nos futuro
Finansa publico y sector priva ta super delicado y nos ta colgando na un hilo. Ta yega un momento cu bo mester trata na pone bo bandera politico un banda y haci bo escogencia cual banda bo ta para. Bo ta nenga e 2 Rijkswetnan y si Hulanda no fia nos placa mas kico lo ta bo responsabilidad den esaki? Bo ta dispuesto pa lucha un tiki of bo ta cla pa probecha di e situacion cu e mentalidad di “quitate tu, para ponermo yo“? Bo tambe no ta pensa kico lo pasa cu Aruba basta abo por saca probecho politico a corto plazo, pero riba termino mediano y largo bo sa cu bo a bira un “marioneta“ di Hulanda cu un otro West Indische Compagnie“ moderno bao capa di Rijkswet, no di decada pasa, pero awor na 2020? Abo cu kier para un banda grita duro ta yega e momento pa haci escogencia politico pa nos futuro. Cual banda bo ta para y bo ta dispuesto pa uni den mesun pensamento pa salba nos di bira catibo moderno di Hulanda bao guia di 3 Hulandes a la estilo “remote control”? Nos situacion ta mucho serio y delicado pa permiti muchachada y weganan infantil. Casi rond mundo tin problema y e arte lo ta con nos lo deal cu ne y sali politicamente den nos relacion cu Hulanda menos herida cu ta posibel. Un observacion di un cu sa un tiki so!


text:
Departamento di Legislacion y Asunto Huridico (DWJZ)
Aki ta sigui un resumen di e vision, mision, meta y e tareanan di e Departamento di Legislacion y Asunto Huridico.
Vision
E Departamento di Legislacion y Asunto Huridico (Directie Wetgeving en Juridische Zaken) ta suministra claridad den e mundo compleho huridico pa Pais Aruba.
Mision
E Departamento di Legislacion y Asunto Huridico (DWJZ) ta promove un gobernacion adecua, eficiente y husto door di duna conseho cla y transparente, defensa di interes y reglamentacion. DWJZ ta traha hunto cu otro ministerionan pa un evaluacion y comparacion husto di e derecho y e obligacion di gobierno y di e ciudadano. Nos meta central ta pa duna servicio y productonan na nos clientela: individuo, organisacion y companianan. Nos cliente ta central, tanto den nos manera di traha como e forma con nos organisacion ta hinca den otro. Nos ta traha pa resultado, nos ta consciente di e gastonan y ta trata nos clientenan na un manera amabel, habri y cu dedicacion.
E Departamento di Legislacion y Asunto Huridico ta sostene y facilita e diferente departamentonan den elaboracion di nan producto y servicionan. Ademas e gerencia tin un funcion di control y investigativo ora cu ta trata di asunto cu ta concerni gobierno. E ta vigila e posicion huridico di e organisacion completo y ta practicamente “e consenshi huridico”. Den casonan cu sa presenta e gerencia por duna conseho, sea pidi of no pa loke ta trata e proceso huridico y e consecuencianan cu por resulta for di esaki. Di un banda nos tin un rol pa evalua y controla den e marco di ley y di otro banda nos ta duna conseho y apoyo na momento di ehecucion di un ley.
Meta
E Departamento di Legislacion y Asunto Huridico (Directie Wetgeving en Juridische Zaken) tin como meta promove un maneho adecua, eficaz y husto di e organonan di estado y evalua e derecho y debernan di gobierno y e cuidadano den cooperacion estrecho cu otro ministerio.
Tareanan:
E Departamento di Legislacion y Asunto Huridico (DWJZ) ta aspira pa realisa su meta door di ehecuta e siguiente tareanan:
- Traha tur reglamento necesario, cu ta forma parti di e tarea di DWJZ;
- Publica tur reglamento den e Gazeta Oficial (afkondigingsblad) y e landscourant (Gazeta di Pais Aruba) y e trabounan corespondiente cu esey;
- Studia y analisa e desaroyonan huridico y politico di asuntonan di Reino y asuntonan constitucional;
- Prepara conseho, documentonan di maneho y investigacion riba e tereno aki;
- Atende asuntonan di derecho administrativo (di gobierno) pa tur ministerio;
- Atende asuntonan relaciona cu derecho di estado, derecho civil, derecho comercial y derecho penal, demanda (accion) hudicial civil y demanda penal;
- Traha, riba peticion of no consehonan huridico y di maneho pa ministerionan cu ta relaciona cu derecho di estado, derecho civil, derecho comercial, demanda (accion) hudicial civil y demanda penal;
- Traha, riba peticion of no, conseho huridico y di maneho pa minister di Husticia relaciona cu temanan riba tereno di orden publico y seguridad; organisacion di hurisprudencia, derecho di persona huridico, nacionalidad, admision y expulsion, aplicacion di legislacion penal y legislacion particular realisa bou di e responsabilidad di e minister di Husticia;
- Traha, riba peticion of no, consehonan huridico y di maneho pa ministerionan tocante dunamento, prolongacion, revocacion di permiso, autorisacion y dispensacion;
- Fungi como abogado di Pais Aruba den e Corte di Prome Instancia, den Corte Comun di Husticia, duna conseho -riba peticion of no- tocante tur caso administrativo y huridico, representa Pais Aruba y su organonan gubernamental den tur procedura cu ta regarda LAR;
- Publica anuncio oficial di gobierno cu ta legalmente obligatorio tocante di permiso y otro asunto parecido.


text:
Adres di e lugar y e accesibilidad. Na e lugar ta inventarisa e superficie y e condicion di e tereno cu tin cu traha riba dje, p’asina por determina cua trabao tin cu haci y e costonan envolvi. Tin cu paga prome cu cuminsa cu e trabaonan cu placa cash of cu cheque.
Servicio pa prepara tereno pa planta
Descripcion
Agricultor por haci un peticion na Santa Rosa/DLVV pa trabao pa prepara e tereno pa planta y cosecha. Pa e meta aki Santa Rosa ta para cla pa yuda e productornan agrario cu machin y personal. Trabao pa prepara tereno pa planta ta encera cu ta uza un tractor di dos y cuater wiel y vehiculo pa un bon preparacion di tereno unda ta planta e simia pa nan spruit. Den tera bon prepara, sin cu tin demasiado yerba malo ta crece, e mata/ramanan por desaroya mas lihe y por crece completamente. Door di esaki ta sigura cu e cosecha ta mas grandi y cu ta haya un mihor produccion. Santa Rosa/DLVV ta haci e trabaonan pa productor registra den e sector primario di cua nan entrada ta depende pa un gran parti di e produccion di nan cosecha. Santa Rosa no ta transporta e sushi despues di e tratamento di e tereno. E costo ta depende di e cantidad di ora di trabao di e machin y e empleadonan.
Unda pa pidi'e? / Mas informacion na
Cahera di Santa Rosa (DLVV)
Habri pa publico: dialuna te cu diabierna di 7.00 – 12.00 y di 13.00 – 15.00
Fin di siman, dianan di fiesta y dianan di ATV ta cera pa publico
Kico mi tin di hiba cu mi?
Cuanto e ta costa?
Te cu proximo aviso:
Cuanto tempo ta dura pa hay'e?
Ta depende di planeamento, capacidad y condicion di tempo.


text:
Hof a reduci castigo di ex minister Paul Croes na 3 aña di prison
Hof a reduci castigo di ex minister Paul Croes na 3 aña di prison
ORANJESTAD – Hof diamars a sentencia ex minister Paul Croes na 3 aña di castigo di prison, 1 menos cu e la haya den prome instante, y 8 aña pa tanto prohibicion di traha como ambtenaar y participa activamente den politica. E ultimo dos cargonan a keda reduci cu 2 aña tambe. Sinembargo, Hof a haya Croes culpable pa tur 6 cargo cu tabata sospeche di dje, mientras cu den prome instancia a declare liber di uno.
MELONYSu casa Melony tambe a tende Hof dicta sentencia den su contra, unda cu a mantene e castigo pa a emplea un persona illegal na su cas. Di otro banda, Hof a absolve Paesch di e cargo di labamento di placa. Pa e acusacion ey, e la haya 120 ora di trabou comunitario.
OTRO SOSPECHOSONAN
Fuera di e dos personanan, tabatin 4 persona mas cu tambe a apela of a wordo apela contra nan. Aki Dos persona, entre nan Martinus y Wever a keda absolvi, mientras cu Di Vechia y Nuñez a keda sentencia na 2 siman y 4 luna respectivo di castigo di prison condicional. Ningun di dos lo tin cu bay prison mas. Tur e sospechosonan awe tin 2 siman di tempo pa apela nan sentencia y por opta pa bay Corte di Apelacion.


text:
Publikashon di Naam
Den e sekshon aki bo por haña un bista kompleto di publikashonnan di NAAM tokante herensha kultural, inkluyendo historia oral, dokumentashon di kolekshonnan, relato di investigashon, presentashon i hopi mas.
Fleur de Marie un bista den pasado. Herensia arkeológiko di un bario lubidá.
Publikashon di Naam E proyekto di Fleur de Marie ta ankrá den un relashon di kooperashon estrecho entre Secretariaat Stadsvernieuwing i Unidat di Bario Kòrsou, ku a start pa promové e desaroyo sosio-ekonómiko den sentro di siudat. Fleur de Marie ta forma parti di...


text:
Proteccion pa nos mata y bestianan: Ayera, 15 di augustus 2017 a drenta na vigor e ley cu ta brinda proteccion na diferente mata y bestia local. Ta trata aki mata y bestia cu ta na peliger di extinccion na Aruba y mata y betia cu ta di balor ecologico pa Aruba.
E ley aki ta forma parti di e Natuurbeschermingsverordening di 1995. E tempo aki caba a cuminsa cu accumulacion di e specianan local cuta na peliger di extinccion of cu tin balor ecológico. Y cu finalmente a conclui den e Decreto Nacional aki. Desde ayera 15 Augustus 2017, ta prohibi pa mata y causa daño na un cantidad di mata y bestianan cu ta aparece den e decreto national di proteccion flora y fauna local. E Decreto National aki ta menciona e sortonan den detailes di nomber scientifico y e nomber local. Prohibicion tambe ta ensera pa exporta, mata y herida bestia of kap mata y mata e mata cuta riba den Decreto National pa proteccion di flora y fauna local.
A jega na e lista aki den cooperacion cu diferente departamento di gobierno: DWJZ, DNM, DLVV y Veterinaire Dienst. DNM hunto cu departamento di BUVO y AHATA lo sigui taraha hunto pa informa y educa comunidad.
For di e lista DNM conhuntamente cu AHATA a dicidi di elabora y enfoca a riba 7 sorto di cual e: Shoco, Prikichi, Cascabel, Conew, Gutu, Fofoti y Stoki. Por ehempel for di e 5 bestianan menciona 4 ta den peliger di extinccion y e otro ta di balor ecológico. Di e matanan menciona e Stoki tambe jama Mosterd, ta den peliger di extinccion y e Fofoti ta un sorto di mangel cu ta di balor ecologico.
Kico nos kiermen cu balor ecologico? E sorto aki ta necesarrio pa percura cu e ecosystema keda den bon condicion, pues pa otro bestia y mata ceda existi.
DNM kier a gradici tur departamento involvi y ministerio di Turismo, Transorte, Energia y Medio Ambiente. Gradiciendo tur colaboradornan di potret di e flora y fauna. Cortesia di potret duna dor di StimAruba, Jads Dive Company, Parke National Arikok, Michiel Oversteegen y ATA.


text:
Diasabra anochi Aruba a conoce e di dos morto den trafico pa aña 2020. Ta trata aki di e accidente na Sero Pita unda un Suzuki Swift a bai pasa un Nissan March y a dal frontal na un otro Nissan March. Cuerpo Policial a confirma na sitio cu un miembro di Cuerpo Policial na civil a fayece den e accidente aki. Di parti di Awe24.com ta manda palabranan di condolencia na famia di e fayecido.
CUERPO POLICIAL TA INFORMA:
Di dos morto den trafico
Diasabra anochi pa 10:43 central di polis ta wordo notifica di un accidente basta fuerte cu a tuma lugar riba e caminda di Piedra Plat pa Sero Pita. Na yegada di patruya ta pidi ambulance cu urgencia miranda e gravedad di dos victima na e sitio.
A pidi specialista di trafico , polis technico y tambe slachtofferhulp.
Loke por a compronde ta cu aparentemete e Nissan March color blanco numera A- 31587 a duna señal pa bira na man robez, e auto Suzuki Swift blauw numera A-37161 lo mester a bay pase y a dal frontal den un Nissan March color licht biña numera A-71465.
E chauffeur di e Susuki Swift a ser trata pa personal di ambulance pero lamentablemente no por a haci nada. Pa 11:25 dr Texier ta constata morto di Leonard Anthony Boekhoudt naci na Aruba 27 oktober 1985. Ta trata di un colega polis .
E chauffeur femenino den e auto Nissan March color licht biña a wordo transporta cu maximo urgencia pa hospital y su situacion ta hopi grave.
E caso ta bao investigacion.
Cuerpo Policial ta manda palabra di condolencia na famia y tur nos coleganan di Cuerpo Policial.


text:
North Sea Jazz
E North Sea Jazz Festival na Rotterdam ta e festival di jazz bou di dak di mas grandi na mundu. Lesa mas di esaki tokante e historia di e evento.
E promé edishon di North Sea Jazz Festival a tuma lugá na 1976. E festival tabata konosé e tempu ei seis sala di konsierto, treshen músiko i mas o ménos nuebe mil bishitante. Den e promé aña di festival a presentá leyendanan di jazz manera: Sarah Vaughn, Count Basie, Dizzy Gillespie, Stan Getz i un bista kompletu di e jazz avangardista hulandes.
North Sea Jazz Festival a desaroyá su mes den kurso di añanan pa bira un evento internashonal renombrá. Aktualmente e ta risibí kada aña alrededor di setenta mil bishitante. Su di sinku lustro a keda selebrá na 2010 den salanan di Ahoy na Rotterdam.
Den luna di sèptèmber 2010 a selebrá e promé edishon di Curaçao North Sea Jazz Festival. Riba dianan 3 i 4 di sèptèmber a presentá entre otro pa e públiko entusiasmá: John Legend, Simply Red, George Benson, India i Sergio Mendes. E aña akí tambe lo presentá riba e isla tropikal akí diferente artista di jazz, soul, world beat i latin. North Sea Jazz a organisá di 2000 te ku 2004 edishonnan di e festival na Sur Afrika.
Pa informashon adishonal tokante North Sea Jazz festival na Rotterdam mira: www.northseajazz.com


text:
Konsiderando e desaroyonan rondó di hospital nobo i e intenshon pa baha e kantidat di 'ligdagen' di un pashènt den hospital, ta premirá ku den futuro RCC lo desempeñá un ròl hopi importante den e area di kuido aki na Kòrsou. Ku mira riba e desaroyo aki, tur partido a uni forsa pa yega na un akuerdo mutuo, ku a keda formalisá den un kontrakt dia 27 di yüni 2018.
Na momentu ku a firma e kontrakt aki, tantu RCC komo Fundashon Verriet a entregá nan relatonan anual i tambe relatonan di kalidat di aña 2017 na SVB.
Riba e portrèt por mira sr. Philip Martis (direktor di SVB) i sr. Henk Kamsteeg (direktor general di De SGR-Groep).


text:
STINAPA (Stichting Nationale Parken) Boneiru ta e fundashon ku ta atministrá Parke Marino Nashonal Bonaire (inkluso Klein Bonaire) i Parke Nashonal Washington Slagbaai. Nos ta protehá e parkenan akí pa mantené nos naturalesa úniko pa nos poblashon i pa futuro generashonnan. Abo ke traha den naturalesa i pa naturalesa STINAPA ta buska hende muhé i hòmber ku ke bin traha komo Washington Park Ranger. Nos ta invitá kordialmente hende … [Read more] overVakatura Washington Park Ranger Bonaire
Vakatura Marine Park Ranger Bonaire
STINAPA (Stichting Nationale Parken) Boneiru ta e fundashon ku ta atministrá Parke Marino Nashonal Bonaire (inkluso Klein Bonaire) i Parke Nashonal Washington Slagbaai. Nos ta protehá e parkenan akí di manera ku nos naturalesa úniko ta keda mantené pa nos … [Read more] overVakatura Marine Park Ranger Bonaire
Vacature Monteur Bedrijfswagen Bonaire
De Organisatie SELIBON N.V. is belast met de uitvoering van afvalbeheer. Daarnaast houdt de organisatie zich bezig met afvalscheiding en innovatie op dit terrein. SELIBON is een organisatie die zich continue verder ontwikkelt, onder meer door het … [Read more] overVacature Monteur Bedrijfswagen Bonaire
Vakatura: Periodista ‘Freelance’
Nos ta un kompania di media ònlain na Boneiru, ku ta distribuí notisia via di diferente kanal manera Bonaire.nu, AworBonaire.nu, Curaçao.nu i BES-Reporter. Aparte di notisia nos ta publiká tambe hopi vakatura i otro notisia di importansia … [Read more] overVakatura: Periodista ‘Freelance’


text:
Dimitri Leon i Devon Meilink a pasa pa final den e kampionato local di tènis di mesa den kategoria Senior. E enkuentro final ta planiá pa tuma lugá djabièrnè awor, 22 di novèmber 2019, den Sala Rekreo Irene Moreno na Muizenberg.
Ayera nochi, djaluna 18 di novèmber tabatin apertura di e kampeonato nashonal di Federashon Tènis di Mesa Kòrsou (FTMK). A kuminsa e anochi aki ku e kategoria di Senioren, ku ta e kategoria ku e mihó hungadónan di Kòrsou, di kua e kampeon di Korsou 2019 lo sali. Tabatin 10 hungadó, partí den 2 grupo di 5. Di kada grupo e mihó dosnan lo sigi pa semi-final.
Den e parti di klasifikashon aki tabatin algun bon partido i por bisa algun resultado tambe poko sorprendente. Ravi Rajwani ta ser derotá pa Raymond Begina, ku tabatin un anochi ku hopi bon aktuashon i ta termina tambe den su grupo komo number 2.
Tambe mester bisa ku Jaysron Mathilda tabatin un aktuashon mihó ku su ultimonan. E por poko ta sigi pa pa semi final. E la forsa un triple empate na prome luga den su grupo, kaminda tabata rankeá number 2 i 3 ku ta respektivamente Devon Meilink i Henny Metri. E la sa di gana di Henny Metry ku na su turno a gana di Devon Meilink. E derota di Mathilda di 3-0 kontra Meilink, a pone ku e la kai afó pa averahe di resultado entre nan tres.
Den e otro grupo tambe por poko Ravi Rajwani ta gana di Dimitri Leon, kaminda e tabata dilanti 2-0. Pero atrobe Leon ta mustra ku e sa kon pa bòns bèk i ta gana 3-2 i finalisa den su grupo komo number 1. Asina ey ta pasa pa e semi finalnan Dimitri Leon, Devon Meilink, Raymond Begina I Henny Metry. Dimitri ta pasa fasilmente riba Henny 3-0, mientras Devon Meilink ta gana di Raymond 3-1.
Un biaha mas nos ta bai haña den nos divishon di mas haltu e klasiko di ultimo tempu den nos pinpòn entre Dimitri, ku ta bai defende su titulo kontra Devon Meilink. Esaki lo ta den nos Sala Rekreo Irene Moreno na Muizenberg djabièrne awó den e finalnan di tur e 4 kategorianan. \lsdpri


text:
Javier Boezem heeft speciaal voor stichting Ban Ban Boneiru Bèk een lied geschreven. Het lied wordt gezongen door de Bonairiaanse muziekgroep Tutti Frutti.
Luister en kijk naar onderstaande videoclip Ban Boneiru Bèk en zing mee met de tekst.
Mi ta orguyoso ku m’a nase na Boneiru.
I tur hende sa ku t’aki mi lombrishi ta derá.
Kada tantu ten mi tin ku pasa dal un keiru.
Pa mi bishitá mi pida baranka tan stimá.
Refran:
Ban Boneiru Bèk, Ban Boneiru Bèk,
Ban Boneiru Bèk, Ban kas bèk.
Ban Boneiru Bèk, Ban Boneiru Bèk,
Ban Boneiru Bèk, Ban kas bèk.
No tin niun lugá ku ta mihó ku nos Boneiru.
Hasi tur esfuerso pa dun’é bo amor.
Aki mi ta hasi un yamada na mi amigunan.
Nos dushi Boneiru tin mester di boso awor.
Refran:
Nos tur ban demostrá amor pa nos Boneiru.
Tur hende uni huntu, duna nos pais un man.
E pida baranka akí mester di bo ayudo.
No lag’é na kaya, kòrda semper riba mayan.
Refran:
Mi dushi Boneiru, niun kaminda no por igual’é.
Mi ta sinti falta di famia i mi amigunan.
No ta pasa un dia ku mi n’ta pensa riba dje.
Mi dushi Boneiru, semper den mi pensamentu.
Refran: (2x)


text:
Diamars atardi weganan di UEFA Champions League a continua unda cu e biaha aki den grupo C, Ajax di Amsterdam a enfrenta Besiktas di Turkia.
Ajax ta bin di un victoria contra di Sporting cu score di 5-1 mientras cu Besiktas ta bin di un derota contra di Borussia Dortmund cu score di 2-1.
Ajax ta conoci pa renoba su team constantemente y no ta keda cu hungador veterano, e biaha aki tin un ekipo bastante hoben y ta hungando bon futbol.
Na di 17 minuut di prome tempo Ajax ta bay ariba cu score di 1-0 cu gol anota pa Steven Berghuis y cu asistencia di Dusan Tadic.
Faltando 2 minuut pa prome mitar termina, anotado di prome gol Steven Berghuis ta duna Sebastian Haller un asistencia pa asina anota e di dos gol pa Ajax den e wega aki y haci e wega 2-0.
Asina prome mitar a termina cu score di 2-0 na fabor di Ajax.
Den di dos mitar, Ajax a keda domina e wega, tabata tin mas posesion di bala, pero no a logra aumenta e score, mientrs cu Besiktas tampoco a logra corta ventaha den e wega aki.
Asina tambe e wega a termina cu score di 2-0 na fabor di Ajax cu ta logra su di dos victoria den UEFA Champions League 2021/2022 y ta momentaneamente na prome lugar cu 6 punto, sperando resultado di wega entre Borussia Dortmund y Sporting.
Keda pendiente pa mas resultado di weganan di UEFA Champions League den Solo di Pueblo, Brillando Fuerte.


text:
4 di mei:“DODENHERDENKING 2021”
Nos mester keda recorda tur esnan kendenan a hacisacrificionan grandi pa awe nos por ta liber
Riba e fecha di 4 di mei, tur aña den Reino Hulandes ta conmemora esnan cu a fayece durante guera. Awe, 4 di mey2021, ta 76 aña cu e di dos guera mundial a finalisa. Ta recorda tur militar y ciudadanonan cu desde inicio di Segundo Guera Mundial a fayece. Y tambe ta duna honor na tur cu taden guera of operacionnan pa paz actualmente.
Na e ocaciona di e fecha aki, Prome Minister ta encurasha e comunidad completo pa semper recorda tur e homber y muhenan kendenan a haci sacrificionan grandi pa awe nos por ta liber.
“Ta importante pa nos realisa con importante ta pa biba den paz. Pasobra nos no kier guera mas. Nos ta recorda tur esnancu a lucha den guera, y e victimanan cu a perde nan bida den guera. No solamente di dos guera mundial, pero den tur guera. Laga nos nunca lubida nan balentia y nan sacrificio pa noslibertad. Y e unico forma pa garantisa paz, ta di siña nosmuchanan desde chikito, respet, tolerancia y empatia pa otronan. Esaki ta un responsabilidad di nos tur”.


text:
E partido crucial entre Nacional y Estrella, dos ekipo sin punto ainda den e prome rond di Playoffs, tabata mas bien un “must win” pa ambos ekipo, tres punto for di e partido aki lo a nifica, mas cu ‘un suspiro di aire fresco’, bai bek di biaha tambe den contencion pa clasifica pa e fase final di Playoffs. Pa e perdedo lo a nifica keda den bom di e tabla di clasificacion, ‘cu un sero hopi halto pa subi’ pa yega final.
E empate entre RCA y Dakota na cero gol Diasabra pasa a causa cu e Playoff aki ta mas interesante ainda, apesar cu hopi lo wak e di otro manera tambe, esta cu tur dos tin cuater punto, aleha toch for di e dos ultimo ekiponan riba tabla.
Nacional a cuminsa di biaha den atake cu bon yegadanan riba e porteria defendi pa Jose Frias Vizcaino, den tur esaki Estrella tambe a contesta hungando nan wega di “balbezit” cu bon rotacion y toke, hayando nan mes cu yegadanan di hopi peliger tempran. Un wega bastante balansa den e prome 20 minuutnan unda Nacional tambe tabatin yegadanan di hopi peliger, unda Pancho Croes a brilla den defensa y Jesus bou di e tres latanan, a mantene e resultado sera.
Despues di e prome binti minuutnan e Dragonnan a mane cuminsa domina, hasiendo pressing halto pa recupera e bala mas frequente, causando hopi situacion di peliger y di gol, unda Defferey Banton, hungando den un rol mas ofensivo den e partido aki, hunto cu Edward Clarissa, a sabi di sobresali pa Nacional.
E prome gol di e partido a yega na minuut 42 pa medio di Devis Oliveros for di un tremendo pase di Rensley Tromp, cu a sprint cu bala for di linea di “middenveld”.
Nacional 1 Estrella 0.
Pa hasi cos pio, Jean Pierre van der Linden di Estrella, a wordo expulsa p’e arbitro despues di dos carchi geel consecutivo pa protesta. Asina tambe halftime a bai aden cu Nacional den bentaha.
Den e di dos tempo Nacional cu un bentaha numerico di hungado riba tereno, a sabi di controla e tempo di wega, creando hopi oportunidad di aumenta bentaha, Estrella den un rol defensivo a duna hopi bataya pero “en vano” na final di dia.
Nacional a aumenta bentaha al fin na minuut 56, unda Leonardo Pulido a anota pa e 2-0 for di un oportunidad cu su mes a crea hortando e bala for di defensa di Estrella net pafo di area penal.
Mas dominio a sigui di Nacional y mas bataya di Estrella defendiendo na mes y hasta crea ocasion nan mes di gol tambe. E ingreso di Phaedrick Baromeo y otronan a yuda un poco, y bo lo puntra bo mes, kiko Estrella lo por a hasi cu 11 homber riba tereno, pero, ta Nacional atrobe a sigui domina y a logra anota pa hasi e wega 3-0 na minuut 63, un gol contundente di Edward Clarissa cu asistencia di Devis Oliveros.
Asina tambe e partido ta termina, un victoria importante pa Nacional di 3-0 riba Estrella. Nacional tin awo 3 punto, un so tras di RCA y Dakota, ambos empata cu 4 punto. Estrella ta keda sin punto riba tabla y e siguiente wega contra RCA nan lo ta bringando pa nan bida. E Dragon nan lo hunga siguientemente contra Dakota y un victoria lo pone nan den un tremendo posicion pa bai final. Nos “Man of the Match” ta Edward Clarissa, e talentoso hungado hoben di Nacional.


text:
Arubabc
Bonbini na Mi Buki di Aruba, un alfabet unico over di Aruba! E buki ta uni hende jong y bieu disfrutando di e cultura arubiano. Tambe ta stimula pa siña. lesa y scirbi Papiamento! Cumpra di bo aki: mail@abcbooks.org. Nos ta manda forma di pago.
Mi Buki di Aruba / Hardcover, 48 pagina na full colour, Papiamento/ English/Dutch. Prijs $ 20 / € 17,95 / Awg 35. E costa pa manda e buki pa Merca, Boneiru y Kòrsou ta varia. E costa na Hulanda ta € 4,50. Na Aruba ta posibel di pasa busca e buki.
Uzando ArubABC e alumnonan por siña tocante diferente aspectonan di Aruba na momento cu nan cuminsa siña lesa y skirbi na Papiamento. E alumnonan lo desaroya conocemento di Aruba su naturalesa y cultura, mientras cu nan ta disfruta di e lesamento y siñamento.
Mi Buki di Aruba por yuda e maestronan den e proceso di enseñansa di diferente topico. Pa medio di e buki aki e maetronan por crea nan propio storia y ehercicio individual of klassikaal. E ArubABC ta mustra varios parha, fruta, mata, instrumento musical, sitionan y monumentonan conoci di Aruba. Cada palabra den Papiamento tambe ta traduci na Hulandes y Ingles. Mi Buki di Aruba ta enfoca riba mucha mas jong cu ta siña lesa, pero tambe e por wordo uza pa docente, mayor y mucha di tur edad.
Pa por a ehecuta e proyecto ABC, Steffen Maas a ricibi un subsidio di Prins Bernhard Cultuurfonds Caribisch Gebied (PBCCG). Departamento di Enseñansa di Aruba ta percura pa e distribuimento di e bukinan na tur e scolnan basico na Aruba. E proyecto ta wordo apoya door di e World Literacy Foundation.
Steffen maas su meta ta pa desaroya materialnan adicional pa complementa e buki ArubABC, por ehempel weganan di grupo, buki di ehercicionan y aplicacion digital como metodo di eseñansa. E lo aprecia si tin e posibilidad di por intercambia ideanan cu lo por mehora e materialnan adicional cu e lo kier desaroya. Comentarionan y sugerencianan tocante ArubABC ta bon bini y esaki lo por wordo manda via e-mail na mail@abcbooks.org.
Aparte di Mi Buki di Aruba, tin dos buki di alfabet similar na Papiamentu; Mi Buki di Boneiru y Mi Buki di Kòrsou.


text:
Jeadine Luidens
-
Barranquilla2018
Competencia di Team Bowling a cuminsa na Cali
Awe a inicia e competencia di Team Bowling na Cali, Colombia. Despues di 3 wega e Team di Aruba cu…Read More »
-
Barranquilla2018
Trios di Bowling Damas ta conta di e weganan di Cali
Trio di Damas den Bowling, Thashaina Eliza Leandra Seraus, Kamilah Dammers-Naddall y Jeadine Luidens ta conta di nan wega di…Read More »
-
Barranquilla2018
Competencia di Trios Damas a sigi na Cali
Despues cu Thashania Seraus a ricibi su medaya di Oro na Cali, e weganan di Trios a sigi na e…Read More »